LV Eiropas Savienības Oficiālais Vēstnesis L 132/57

KOMISIJAS ĪSTENOŠANAS REGULA (ES) Nr. 449/2014

(2014. gada 2. maijs),

ar kuru groza Komisijas Īstenošanas regulu (ES) Nr. 498/2012 par to tarifa likmes kvotu piešķiršanu, kas piemērojamas kokmateriālu eksportam no Krievijas Federācijas uz Eiropas Savienību

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2011. gada 14. decembra Lēmumu 2012/105/ES par to, lai Savienības vārdā parakstītu un provizoriski piemērotu Nolīgumu vēstuļu apmaiņas veidā starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību, un Protokolu starp Eiropas Savienību un Krievijas Federācijas valdību par tehnisko kārtību atbilstīgi minētajam nolīgumam (1), un jo īpaši tā 4. pantu,

tā kā:

(1) Krievijas Federācija 2012. gada 22. augustā pievienojās Pasaules Tirdzniecības organizācijai. Krievijas Federācijas saistības ietver tarifa likmes kvotas konkrētu skujkoku veidu koksnes eksportam, no kurām daļa ir piešķirta eksportam uz Savienību. Šo tarifa likmes kvotu pārvaldības kārtība ir noteikta Nolīgumā vēstuļu apmaiņas veidā starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību (2) (“nolīgums”), un Protokolā (3) starp Eiropas Savienību un Krievijas Federācijas valdību par tehnisko kārtību atbilstoši minētajam nolīgumam (“protokols”). Nolīgums un protokols tika parakstīti 2011. gada 16. decembrī. Tie tiek piemēroti provizoriski no dienas, kad Krievijas Federācija iestājās Pasaules Tirdzniecības organizācijā.

(2) Saskaņā ar Lēmuma 2012/105/ES 4. pantu Komisijas Īstenošanas regulā (ES) Nr. 498/2012 (4) paredzēti noteikumi par to tarifa likmes kvotu piešķiršanu, kas piemērojamas kokmateriālu eksportam no Krievijas Federācijas uz Eiropas Savienību. Minētā regula zaudēs spēku dienā, kurā protokolu beidz piemērot provizoriski.

(3) Lai gan nolīgumu un protokolu joprojām piemēro provizoriski, līdz tiek pabeigtas procedūras to noslēgšanai, pieredze, kas gūta, īstenojot Regulu (ES) Nr. 498/2012 pirmo trīs kvotas periodu laikā, norāda uz vajadzību grozīt minētās regulas 15. pantu, lai ņemtu vērā tarifa likmes kvotu zemo izlietojuma līmeni pirmajos trijos kvotas periodos. Regulas 13. un 14. pantā paredzētā importa robežvērtību samazinājuma apturēšana 2015. gada kvotu periodā ir nepieciešama, lai veicinātu to, ka jo sevišķi tradicionālie importētāji pilnībā izlieto tarifa likmes kvotas, kas piešķirtas eksportam uz Savienību.

(4) Tāpēc Regula (ES) Nr. 498/2012 būtu attiecīgi jāgroza.

(5) Šajā īstenošanas regulā paredzētie pasākumi ir saskaņā ar atzinumu, ko sniegusi Mežsaimniecības komiteja, kura izveidota ar Padomes Lēmumu 2012/105/ES,

IR PIEŅĒMUSI ŠO REGULU.

1. pants

Īstenošanas regulas (ES) Nr. 498/2012 15. pantu aizstāj ar šādu:

“15. pants 1. Ja importa robežvērtību samazinājuma nosacījumi, kas paredzēti 13. un 14. pantā, tiek izpildīti vienlaikus, piemēro tikai lielāko samazinājumu (Ri vai ri). 2. Regulas 13. un 14. panta noteikumus nepiemēro pirmajā kvotas periodā pēc pirmajiem trijiem kvotas periodiem.”

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 2. maijā Komisijas vārdā – priekšsēdētājs José Manuel BARROSO

(1) Padomes Lēmums (2011. gada 14. decembris) par to, lai Savienības vārdā parakstītu un provizoriski piemērotu Nolīgumu vēstuļu apmaiņas veidā starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību, un Protokolu starp Eiropas Savienību un Krievijas Federācijas valdību par tehnisko kārtību atbilstīgi minētajam nolīgumam (OV L 57, 29.2.2012., 1. lpp.).

(2) Nolīgums vēstuļu apmaiņas veidā starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību (OV L 57, 29.2.2012., 3. lpp.).

(3) Protokols starp Eiropas Savienību un Krievijas Federācijas valdību par tehnisko kārtību atbilstīgi nolīgumam vēstuļu apmaiņas veidā starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību (OV L 57, 29.2.2012., 5. lpp.).

(4) Komisijas Īstenošanas regula (ES) Nr. 498/2012 (2012. gada 12. jūnijs) par to tarifa likmes kvotu piešķiršanu, kas piemērojamas kokmateriālu eksportam no Krievijas Federācijas uz Eiropas Savienību (OV L 152, 13.6.2012., 28. lpp.).